b"\n_START_ARTICLE_\nCardiff katedral\n_START_SECTION_\nHistorie\n_START_PARAGRAPH_\nDen originale bygningen ble reist i 1842 til en kostnad p\xc3\xa5 \xc2\xa32\xc2\xa0124, etter en innsamlingsaksjon i Wales og Irland og etter en st\xc3\xb8rre gave fra lady Catherine Eyre of Bath. Kirken l\xc3\xa5 p\xc3\xa5 David Street i Cardiff og ble viet til Wales' nasjonalhelgen, David av Wales, etter \xc3\xb8nske fra lady Eyre._NEWLINE_Dagens bygning ble tegnet av arkitektfirmaet Pugin & Pugin og bygget i \xc3\xa5rene 1884-87. Dette var Cardiffs viktigste katolske kirke, og ble sete for den katolske erkebiskopen av Cardiff i 1916. I 1920 ble den erkl\xc3\xa6rt katedral for Cardiff erkebisped\xc3\xb8mme._NEWLINE_Katedralen ble \xc3\xb8delagt under andre verdenskrig da brannbomber traff taket i mars 1941. Den ble restaurert og gjenoppbygget i l\xc3\xb8pet av 1950-tallet, under ledelse av F. R. Bates, Son, and Price og ble gjen\xc3\xa5pnet i mars 1959.\n_START_SECTION_\nKatedralens musikkliv\n_START_PARAGRAPH_\nKatedralens har tre kor, Guttekoret ble etablert i 1959, og i de senere \xc3\xa5rene har det blitt dannet ytterliger to kor: The Junior Girls' Choir og The Senior Girls' Choir._NEWLINE_Medlemmene av b\xc3\xa5de guttekoret og jentekoret blir utdannet ved korskolen ved St John's College i Cardiff. Korene synger ved faste tider, guttekoret synger sammen med voksne herrestemmer p\xc3\xa5 morgenmesse s\xc3\xb8ndager og ved vesper kl 17.00 p\xc3\xa5 tirsdager, samt ved enkelte andre anledninger. Jentekoret synger i katedralen p\xc3\xa5 onsdager og damekoret synger sammen med guttekoret p\xc3\xa5 enkelte katolske festdager, ved konserter, samt ved jule- og p\xc3\xa5skeh\xc3\xb8ytidene. Korene opptrer ogs\xc3\xa5 p\xc3\xa5 reise og turneer b\xc3\xa5de innen Storbritannia og i Europa, samt i kringkastingssendinger.\n_START_SECTION_\nAnnet\n_START_PARAGRAPH_\nI tilknytning til katedralen er ogs\xc3\xa5 Cardiff-avdelingen av Catholic Truth Society, en katolsk virksomhet som produserer og selger liturgiske artikler, som b\xc3\xb8nneb\xc3\xb8ker, lys og statuer/figurer av katolske helgener."